REGOLAMENT TAL-KUMMISSJONI (KE) Nru 411/2009
tat-18 ta’ Mejju 2009
li jemenda r-Regolament tal-Kummissjoni (KE) Nru 798/2008 li jistabbilixxi lista ta’ pajjiżi terzi, territorji, żoni jew kompartimenti li minnhom jistgħu jiġu impurtati u jsir tranżitu ta’ tjur u prodotti tat-tjur fil-Komunità u r-rekwiżiti ta’ ċertifikazzjoni veterinarja
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/539/KEE tal-15 ta' Ottubru 1990 dwar il-kondizzjonijiet tas-saħħa ta' bhejjem li jirregolaw il-kummerċ intra-Komunitarju u l-importazzjonu ta' tajr u bajd għat-tfaqqis minn pajjiżi terzi (1), u b'mod partikolari l-Artikolu 22(3) u l-Artikolu 24(2),
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitajri għall-annimali li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (2), u b'mod partikolari l-Artikolu 9(2)(b) tagħha,
Billi:
(1)
Ir-Regolament tal-Kummissjoni (KE) Nru 798/2008 (3) jistabbilixxi rekwiżiti ta’ ċertifikazzjoni veterinarja għall-importazzjoni, jew tranżitu, fil-Komunità ta’ tjur u ċerti prodotti tat-tjur. Dan jistipula li l-prodotti koperti minn dak ir-Regolament (“il-prodotti”) għandhom biss ikunu importati, u fi tranżitu, fil-Komunità minn pajjiżi terzi, territorji, żoni jew kompartimenti li huma liberi minn mard u li huma elenkati fit-tabella fil-Parti 1 tal-Anness I tiegħu. Barra minn dan, mudelli ta' ċertifikati veterinarji huma elenkati fil-Parti 2 ta' dak l-Anness. Ir-Regolament (KE) Nru 798/2008 jistipula wkoll li fejn ikun hemm bżonn ta' eżaminar, teħid ta' kampjuni u ttestjar għal ċerti mard għall-importazzjonijiet tal-prodotti, dawn għandhom isiru skont l-Anness III tiegħu.
(2)
L-Artikolu 7 tar-Regolament (KE) Nru 798/2008 jistipula li l-prodotti jistgħu ikunu impurtati fil-Komunità biss meta l-pajjiż terz jinforma lill-Kummissjoni b'xi tifqiegħa inizjali tal-marda ta' Newcastle jew influwenza tat-tjur b'patoġenità għolja (HPAI - highly pathogenic avian influenza) u jissottometti iżolati tal-virus lil-laboratorju ta' referenza tal-Komunità għall-influwenza tat-tjur u l-marda ta' Newcastle.
(3)
Meta tifqiegħa tal-influwenza tat-tjur tkun identifikata fit-territorju ta' pajjiż terz, jew żona jew kompartiment tiegħu, l-awtorità kompetenti ta' dak il-pajjiż terz ma tkunx tista' tiċċertifika aktar li t-territorju ta' dak il-pajjiż, żona jew kompartiment(i) minnu huwa/huma libera/i minn dik il-marda, kif elenkat fil-Parti 1 tal-Anness I tar-Regolament (KE) Nru 798/2008.
(4)
Fl-interess tas-saħħa tal-annimali u l-prevenzjoni u l-monitoraġġ tal-influwenza tat-tjur b'patoġenità baxxa (LPAI - low pathogenic avian influenza) fuq livell Komunitarju, huwa xieraq li tifqigħat inizjali ta' dik il-marda jkunu rrappurtati lill-Kummissjoni. L-Artikolu 7 tar-Regolament (KE) 798/2008 għandu għalhekk jiġi emendat skont dan.
(5)
Il-Kanada wriet il-kapaċità tagħha li tirrispondi għal tifqigħat tal-LPAI fl-irziezet tat-tjur fit-territorju tagħha u li tipprevjeni b'suċċesss it-tixrid tal-infezzjoni.
(6)
Il-Kanada pprovdiet ukoll lill-Kummissjoni b' informazzjoni ddettaljata dwar is-sitwazzjoni epidemjoloġika u l-miżuri ta' kontroll tal-marda meħuda minnha, inkluża deskrizzjoni taż-żoni li tpoġġew taħt restrizzjonijiet uffiċjali fir-rigward ta' tifqigħat tal-LPAI.
(7)
Id-Deċiżjoni tal-Kunsill 1999/201/KE tal-14 ta’ Diċembru 1998 dwar il-ftehim milħuq bejn il-Komunità Ewropea u l-Gvern tal-Kanada dwar miżuri sanitarji biex jipproteġu s-saħħa pubblika u dik tal-annimali fir-rigward ta’ kummerċ f’annimali ħajjin u prodotti magħmulin mill-annimali (4) approvat dak il-Ftehim, li jistipula li kull Naħa tirrikonoxxi l-miżuri sanitarji tan-Naħa l-oħra bħala ekwivalenti jekk din tal-aħħar turi b'mod oġġettiv li l-miżuri tagħha jilħqu l-livell xieraq ta' protezzjoni.
(8)
Fid-dawl ta' dak il-Ftehim u s-sistema ta' kontroll tal-mard implimentata mill-Kanada, huwa xieraq li jkunu applikati dispożizzjonijiet alternattivi ta' ċertifikazzjoni għal flieles ta' jum u bajd għat-tfaqqis li joriġinaw minn żoni barra dawk li tpoġġew taħt restrizzjoni uffiċjali għal-LPAI. Skont dan, il-mudelli ta' ċertifikati veterinarji għal flieles ta' jum għajr ratiti u bajd tat-tfiqis tat-tjur għajr ratiti għandhom ikunu emendati biex jippermettu dispożizzjonijiet ta' ċertifikazzjoni alternattvia għall-Kanada fil-kas ta' tifqigħat futuri tal-LPAI.
(9)
L-Organizzazzjoni Dinjija għas-Saħħa tal-Annimali (OIE) riċentement ħarġet rakkomandazzjonijiet dwar ċerti proċeduri ta' trattament għall-prodotti għall-inattivazzjoni ta' aġenti tal-mard. Il-mudell taċ-ċertifikat veterinarju għall-prodotti tal-bajd għandu għalhekk ikun emendat biex jikkunsidra dawn ir-rakkomandazzjonijiet.
(10)
Il-Parti 2 tal-Anness I tar-Regolament (KE) Nru 798/2008 għandha għalhekk tiġi emendata skont dan.
(11)
Barra minn dan, il-metodu ta' ttestjar għas-sottospeċi tas-Salmonella ta' rilevanza għas-saħħa tal-annimali għandu jkun emendat biex jippermetti lil pajjiżi terzi jużaw metodi tal-laboratorju kif irrakkomandat mill-OIE. L-Anness III għar-Regolament (KE) Nru 798/2008 għandu għalhekk jiġi emendat skont dan.
(12)
Barra minn dan, nota tal-qiegħ għandha tkun emendata fil-mudell taċ-ċertifikat veterinarju għall-ġarr/ħżin ta’ bajd speċifikat bla patoġeni, laħam, laħam ikkapuljat u laħam tat-tjur separat bil-magni, ratiti u għasafar tal-kaċċa selvaġġi, bajd u prodotti tal-bajd. L-Anness XI tar-Regolament (KE) Nru 798/2008 għandu għalhekk jiġi emendat skont dan.
(13)
Barra minn hekk, huwa xieraq li jiġi stipulat perjodu tranżitorju biex l-Istati Membri u l-industrija jkunu jistgħu jieħdu l-miżuri meħtieġa biex jikkonformaw maċ-ċertifikazzjoni veterinarja applikabbli.
(14)
Ir-Regolament (KE) Nru 798/2008 għandu għalhekk jiġi emendat skont dan.
(15)
Il-miżuri stipulati f'dan ir-Regolament huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 798/2008 huwa emendat kif ġej:
(1)
Fl-Artikolu 7, il-punti (a) u (b) huma sostitwiti b'dan li ġej:
“(a)
jgħarraf lill-Kummissjoni bil-qagħda tal-marda fi żmien 24 siegħa mindu jkun hemm konferma ta’ kwalunkwe tifqiegħa inizjali tal-LPAI, tal-HPAI jew tal-marda ta' Newcastle;
(b)
jissottometti iżolati tal-virus minn tifqigħat inizjali tal-HPAI u tal-marda ta' Newcastle, mingħajr dewmien bla bżonn lil-laboratorju ta' referenza tal-Komunità għall-influwenza tat-tjur u għall-marda ta' Newcastle (*); dawn l-iżolati tal-virus m’għandhomx ikunu meħtieġa għall-importazzjonijiet ta’ bajd, prodotti tal-bajd u bajd speċifikat mingħajr patoġeni minn pajjiżi terzi, territorji, żoni jew kompartimenti li minnhom hija awtorizzata l-importazzjoni ta’ dawk il-prodotti fil-Komunità;
(*) Aġenzija tal-Laboratorji Veterinarji, New Haw, Weybridge, Surrey KT 153NB, United Kingdom.”" 						
(2)
L-Annessi I, III, u XI għandhom jiġu emendati skont l-Anness ta' dan ir-Regolament.
Artikolu 2
Il-prodotti li għalihom inħarġu ċ-ċertifikati veterinarji relevanti skont ir-Regolament (KE) Nru 798/2008 qabel l-emendi introdotti minn dan ir-Regolament jistgħu jibqgħu jkunu importati jew isir tranżitu tagħhom fil-Komunità sal-15 ta' Lulju 2009.
Artikolu 3
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, 18 ta’ Mejju 2009.